দেহরাদুনে ৪২ ইনফ্যান্ট্রি ব্রিগেডে কর্মরত ল্যান্স নায়েক যোগ্যপ্রতাপের একটি নতুন ভিডিও বৃহস্পতিবার সোশ্যাল মিডিয়ায় পোস্ট হয়েছে। তাতে যোগ্যপ্রতাপ অভিযোগ করেছেন, সেনারা কী ধরনের সমস্যায় রয়েছেন, তা প্রধানমন্ত্রীকে জানানোয় তাঁর উপরতলার অফিসাররা তাঁকে হেনস্থা করছেন। ভিডিওয় তিনি বলেছেন, তাঁদের অবস্থা সম্পর্কে গত জুনে প্রধানমন্ত্রী, প্রতিরক্ষামন্ত্রী, রাষ্ট্রপতি এবং সুপ্রিম কোর্টকে জানানোর পর তাঁর অভিযোগ নিয়ে তদন্তের জন্য তাঁর ব্রিগেড প্রধানমন্ত্রীর অফিস (পিএমও) থেকে একটি চিঠি পায়। কিন্তু তাঁর অভিযোগ নিয়ে অনুসন্ধান না করে তাঁকে হয়রানি করতে থাকে এবং এমন একটা তদন্ত শুরু করে যার ফলে তার কোর্ট মার্শাল হতে পারে। ওই ল্যান্স নায়েক জোর দিয়ে বলেছেন, প্রধানমন্ত্রীকে লেখা চিঠিতে কোনো স্পর্শকাতর তথ্য ফাঁস করা হয়নি বা উল্লেখ করা হয়নি।